Арԥарацәеи аҭыԥҳацәеи рнапқәа еибаркны еивагьыжьуеит. Иаалырҟьан асцена дықәлоит аԥаҭхь кны иӡышӡа ишлоу аҭаҳмада. Уи икәашо дрықәныҳәоит. Абырг пату иқәҵо икәашоз абырсааҭк иаангылоит – абас, ажәытә кәашара "Шьараҭын" ала 45 шықәса раахыс иаанартуеит ансамбль "Шьараҭын" аныҳәатә концертқәа.
Леон иорден занашьоу, Едуард Бебиа ихьӡ зху аҳәынҭқарратә жәлар рыкәашаратә ансамбль "Шьараҭын" 45 шықәса ахыҵра иазкыз аиубилеитә программа арепертуар иалан ахәаԥшыҩцәа бзиа еицырбахьоу акәашарақәа рнаҩс иҿыцу ақәыргыларагьы – "Акәымжәыуаа".
"Шьараҭын" раԥхьатәи аконцерт мҩаԥысит 1970 шықәса рзы Аԥснытәи аҳәынҭқарратә филармониа асценаҟны.
45-шықәса раахыс ансамбль "Шьараҭын" адунеи ақалақьқәа 250 рҟынӡа ирҭаахьеит.
Ансамбль инанагӡоит афольклортә кәашарақәа реиԥш ақьабзтәи аритуалтәи ҟазшьа змоу акәашарақәагьы. Ансамбль арепертуар иалоуп абарҭ рҩызцәа акәашарақәа: "Аибаркыра Шьараҭын", "Аҭыԥҳацәа ргәазыҳәарақәа", "Ашәарыцацәа рыкәашара – Иаирума", "Ауапа кәашара", "Аҟама кәашара", "Ачаракәашара", "Анхацәа рыкәашара", "Нарҭаа", "Ҭауадаа рыкәашара", "Аҟармыгәкәашара" у.у.е. "Шьараҭын" арепертуар иалоуп Кавказтәи ажәларқәа рыкәашарақәагьы.
Ансамбль "Шьараҭын" Тунис имҩаԥысуаз Адунеизегьтәи XI Карфагентәи афестиваль аԥхьахә анашьоуп. Самсун ақалақь аҟны имҩаԥысуаз афольклортә кәашарақәа Жәларбжьаратәи рфестивальқәа хԥа рҟны ансамбль акәашацәа хынтәны аиааира ааргахьеит, Москватәи XII Жәларбжьаратәи афестиваль иадипломантцәахахьеит. Иара убасгьы Алада Урыстәыла ақалалқьқәа рассоциациа жәлар рҟазара афестивальқәа ҩба ирдипломантцәоуп.
Аԥсны ахьчараан агәымшәареи афырхаҵареи рзи амилаҭ ҟазара аизырҳарази ансамбль "Шьараҭын" Леон иорден анашьоуп.
1996 шықәсазы "Шьараҭын" раԥхьатәи асахьаркыратә напхгаҩы Едуард Бебиа ихьӡ ахҵан.